P. Hrušovský, podpredseda NR SR: (2002-05-22):
Páni poslanci, odporúčam prerušiť rokovanie o tomto bode. Odporúčam, aby sme voľbu uskutočnili o 11.30 hodine spoločne s voľbou členov Súdnej rady Slovenskej republiky. A ten čas do 11.30 hodiny využijeme na hlasovanie o doteraz prerokovaných bodoch programu. Ďakujem, pán poslanec Cuper. Páni poslanci, poslankyne, pristúpime k návrhu na voľbu troch členov Súdnej rady Slovenskej republiky za Národnú radu Slovenskej republiky. Návrh kandidátov ste dostali ako tlač 1582. Podľa § 3 ods. 1 zákona č. 158/2002 Z. z. o Súdnej rade a o zmene a doplnení niektorých zákonov Súdna rada má osemnásť členov. Troch z nich volí Národná rada Slovenskej republiky. Za člena Súdnej rady je zvolený kandidát, ktorý získal najviac platných hlasov, najmenej však nadpolovičnú väčšinu hlasov prítomných poslancov. Teraz prosím predsedu ústavnoprávneho výboru pána Ladislava Orosza, aby podal Národnej rade Slovenskej republiky stanovisko k návrhu na voľbu troch členov Súdnej rady za Národnú radu Slovenskej republiky. Pán poslanec Orosz. L. Orosz, poslanec: Ďakujem pekne. Vážený pán podpredseda, vážené dámy, vážení páni. Novelou Ústavy Slovenskej republiky sa do nášho ústavného systému zakotvil nový ústavný orgán - Súdna rada Slovenskej republiky. Podľa Ústavy Slovenskej republiky a podľa zákona o Súdnej rade Slovenskej republiky má mať Súdna rada osemnásť členov. Troch z nich volí Národná rada Slovenskej republiky. Kandidáti na funkciu členov Súdnej rady musia spĺňať predpoklady, ktoré sú ustanovené v článku 141a Ústavy Slovenskej republiky a príslušnom ustanovení zákona o Súdnej rade. Členom Súdnej rady môže byť osoba, ktorá je bezúhonná, má vysokoškolské právnické vzdelanie a najmenej pätnásť rokov odbornej praxe. Podľa § 126 ods. 1 zákona o rokovacom poriadku Národnej rady Slovenskej republiky Národná rada volí ďalších funkcionárov, ak tak ustanoví zákon. Oprávnenie predkladať návrhy priznáva rokovací poriadok Národnej rady Slovenskej republiky jednak poslancom Národnej rady slovenskej republiky alebo výborom Národnej rady Slovenskej republiky, pokiaľ osobitný zákon neustanoví inak. Podrobnosti o voľbe týchto funkcionárov upravujú volebné poriadky schvaľované Národnou radou Slovenskej republiky. Volebný poriadok na voľbu a odvolávanie členov Súdnej rady Slovenskej republiky sme schválili na začiatku tejto schôdze, to znamená, je platný a účinný. Predseda Národnej rady Slovenskej republiky rozhodnutím z 26. apríla 2002 č. 1662 požiadal poslancov a výbory Národnej rady Slovenskej republiky, aby predložili návrhy kandidátov na členov Súdnej rady, a to písomne ústavnoprávnemu výboru najneskôr do stredy 15. mája 2002 do 16.00 hodiny. V tomto určenom termíne bolo predložených päť kandidátov na funkciu člena Súdnej rady, doktor Štefan Detvai, ktorého navrhuje Ústavnoprávny výbor Národnej rady, doktor Jozef Farkašovský, ktorého tiež navrhuje Ústavnoprávny výbor Národnej rady, doktor Ľubomír Pollák, ktorého navrhuje poslanec Budaj, docent František Poredoš, ktorého navrhuje skupina poslancov Národnej rady za SNS, a doktor Juraj Seman, ktorého navrhuje pán poslanec Ján Cuper. Ústavnoprávny výbor prerokoval tieto návrhy 16. mája 2002 na svojej 158. schôdzi. Členovia výboru konštatovali, že podľa predložených dokladov vymenovaní kandidáti spĺňajú ústavou a zákonom požadované predpoklady. Ústavnoprávny výbor uznesením č. 954 odporúča Národnej rade Slovenskej republiky, aby z navrhnutých kandidátov v súlade s volebným poriadkom na voľbu a odvolávanie členov Súdnej rady Slovenskej republiky zvolila troch členov Súdnej rady Slovenskej republiky. Podľa článku 3 ods. 1 volebného poriadku Národná rada volí členov Súdnej rady v tajnom hlasovaní. Poslanec vyjadrí svoju voľbu tak, že na hlasovacom lístku pri každom mene a priezvisku kandidáta zakrúžkuje možnosť, ktorú si zvolil, teda buď za, buď proti, alebo zdržiava sa hlasovania. Ak poslanec pri niektorom mene a priezvisku svoju voľbu zakrúžkovaním nevyjadrí alebo slovo hlasujem uvedie pri väčšom počte kandidátov ako traja, hlasovací lístok bude hodnotený ako neplatný. V prípade, že by neboli zvolení všetci traja členovia Súdnej rady, podľa článku 23 volebného poriadku, sa bude tajná voľba opakovať. Základné údaje o jednotlivých navrhovaných kandidátoch máte, vážené kolegyne, kolegovia, v predkladanom materiáli. Samotné doklady, ktoré potvrdzujú opodstatnenosť kandidatúry, sú k dispozícii k nahliadnutiu na sekretariáte ústavnoprávneho výboru. To je všetko, pán podpredseda, z mojej strany. Môžete otvoriť rozpravu.